Upplýsingagjöf Icelandair og efnahagsleg áhrif : sjá starfsfólk Icelandair og starfsfólk hlutabréfamarkaðarins stöðu félagsins sömu augum út frá stefnumiðaðri greiningu?
Ritgerð þessi leitast við að svara rannsóknarspurningunni: „Sjá starfsfólk Icelandair og starfsfólk hlutabréfamarkaðarins stöðu félagsins sömu augum út frá stefnumiðaðri greiningu?“ Markmið rannsóknarinnar er að leggja mat á hversu vel Icelandair upplýsir hagsmunaaðila, svo sem fjárfesta, markaðsaðila og aðra aðila á hlutabréfamarkaði. Það er mikilvægt fyrir félag eins og Icelandair að upplýsingagjöf á markaðinn sé með sem bestum hætti og þar með trúverðug. Óljósar eða ófullnægjandi upplýsingar hafa neikvæð áhrif á hlutabréfaverð og aðgengi að fjármagni í formi hlutafjár. Icelandair er eitt stærsta og þekktasta vörumerki á Íslandi og er ekki aðeins leiðandi flugfélag á Keflavíkurflugvelli, heldur hefur það einnig mikil áhrif á íslenskt efnahagslíf og samfélagið í heild. Því verður einnig greint og farið yfir þau áhrif sem fyrirtækið hefur út frá hagfræðilegu sjónarhorni. Rannsakendur gerðu eigindlega rannsókn með fjórum viðmælendum, tvo starfsmenn Icelandair og tvo aðila á fjármálamarkaði. Lagður var spurningalisti fyrir viðmælendur sem byggði á eftirfarandi tólum stefnumiðaðrar greiningar: PESTEL greining, fimm krafta líkan Porters, VRÍÓ auðlindalíkan og SVÓT greining. Með þessum hætti var hægt að fanga upplifun viðmælenda af félaginu ásamt því að fá sýn á innra og ytra umhverfi Icelandair, samkeppni, áhrifaþætti á arðsemi og eiginleika. Niðurstöðurnar leiddu í ljós ýmiss konar misræmi sem gefur vísbendingar um ófullnægjandi eða misvísandi upplýsingar á vissum sviðum. Út frá stefnumiðaðri stjórnun má því leiða að líkum að upplýsingagjöf Icelandair sé ekki háttað svo að starfsfólk og markaðsaðilar sjái félagið sömu augum.
Viðskiptafræði, Lögfræði, Hagfræði og stjórnun, Hlutabréfamarkaðir, Hluthafar, Upplýsingamiðlun
Networked Digital Library of Theses and Dissertations